Ο **Στέργιος Μπουσβάρος**, είναι Έλληνας πρώην διεθνής καλαθοσφαιριστής. Αγωνιζόταν στη θέση του σμολ φόργουορντ στην ομάδα του Άρη Θεσσαλονίκης από το 1953 μέχρι το 1969, ενώ συμμετείχε με την εθνική Ελλάδος στο προολυμπιακό τουρνουά του 1964.

Καριέρα
-------

Ο Μπουσβάρος ξεκίνησε να αγωνίζεται στην ανδρική ομάδα του Άρη το 1953, με προπονητή τον Ανέστη Πεταλίδη. Στις δύο πρώτες χρονιές του με την ομάδα της Θεσσαλονίκης δεν γνώρισε κάποια διάκριση σε τοπικό επίπεδο, αλλά ήταν φιναλίστ στο διεθνές τουρνουά του Βιαρέτζο, όπου οι "κίτρινοι" ηττήθηκαν από τον Ερυθρό Αστέρα Βελιγραδίου. Ο Μπουσβάρος σημείωσε για πρώτη φορά διψήφιο αριθμό πόντων στις 30 Ιανουαρίου 1955, όταν με τους 14 που πέτυχε, ο Άρης επιβλήθηκε με 82-27 της Αρμενικής για το πρωτάθλημα Θεσσαλονίκης.

Το 1958, είχε πλέον καθιερωθεί ως βασικό στέλεχος της πεντάδας του Άρη, με τους "κίτρινους" να κατακτούν το πρωτάθλημα Θεσσαλονίκης για πρώτη φορά μετά από 28 χρόνια και να προκρίνονται στην τελική φάση του πανελλήνιου πρωταθλήματος. Ο Άρης κατέλαβε τη δεύτερη θέση του πρωταθλήματος, με τον Μπουσβάρο να πετυχαίνει 56 πόντους σε έξι αγώνες.

Την επόμενη χρονιά, η ομάδα της Θεσσαλονίκης κατέλαβε τη δεύτερη θέση στο τοπικό πρωτάθλημα και προκρίθηκε στην τελική φάση της διοργάνωσης, όπου μετά την ήττα του από τον ΠΑΟΚ σε αγώνα μπαράζ στις 9 Αυγούστου 1959, αναδείχθηκε δευτεραθλητής Ελλάδος για δεύτερη συνεχόμενη χρονιά. Ο Μπουσβάρος πέτυχε 68 πόντους στους πέντε αγώνες στους οποίους αγωνίστηκε.

Τις δύο επόμενες χρονιές, οι "κίτρινοι" κατέλαβαν την τέταρτη θέση στο πανελλήνιο πρωτάθλημα. Ο Μπουσβάρος πραγματοποίησε τις πρώτες του εμφάνισεις με τη φανέλα της εθνικής Ελλάδος, στις φιλικές νίκες κατά της Τυνησίας και της Λιβύης, στις 3 και 4 Ιουνίου 1961, σε αναμετρήσεις που έλαβαν χώρα στην Τύνιδα.

Στο πρωτάθλημα της σεζόν 1962-63, ο Άρης κατέκτησε την πέμπτη θέση και κέρδισε τη συμμετοχή του στο πρώτο πρωτάθλημα Α' Εθνικής κατηγορίας, που πραγματοποιήθηκε την επόμενη χρονιά. Ο Μπουσβάρος αναδείχθηκε σε πρώτο σκόρερ της ομάδας του, η οποία κατέλαβε εκ νέου την πέμπτη θέση. Τον Ιούνιο του ίδιου έτους, αγωνίστηκε με την ελληνική εθνική ομάδα στο προολυμπιακό τουρνουά, το οποίο διοργανώθηκε στη Γενεύη, χωρίς να καταφέρει να προκριθεί στους Ολυμπιακούς Αγώνες.

Το 1964-65, ο Άρης κατέλαβε τη δεύτερη θέση του πρωταθλήματος, με τον Μπουσβάρο να πετυχαίνει 185 πόντους σε 18 αγώνες. Ακολούθησε ακόμη μία δεύτερη θέση την επόμενη χρονιά, με τους "κίτρινους" να διεκδικούν τον τίτλο από την ΑΕΚ μέχρι την τελευταία αγωνιστική του πρωταθλήματος. Παρέμεινε με την ομάδα του Άρη μέχρι και τη σεζόν 1968-69, κατά την οποία είχε 6,9 πόντους μέσο όρο.

Επανήλθε στην ενεργό δράση το 1972, όταν στις 16 Ιανουαρίου αγωνίστηκε στον αγώνα εναντίον του Αμαρουσίου, όπου οι "κίτρινοι" ηττήθηκαν με 68-67.

Ο Μπουσβάρος συνέχισε να συνεισφέρει στον σύλλογο από διοικητικό πόστο πλέον και κατά τη δεκαετία του '80, η παρουσία του υπήρξε ιδιαίτερα σημαντική στο να πραγματοποιηθεί η μεταγραφή του Παναγιώτη Γιαννάκη στην ομάδα των "κίτρινων", το καλοκαίρι του 1984.

Διακρίσεις
----------

**Άρης**

* Δευτεραθλητής Ελλάδας: 1958, 1959, 1965, 1966
* Τριταθλητής Ελλάδας: 1967, 1968
* Πρωταθλητής Θεσσαλονίκης: 1958

Παραπομπές
----------

1. ↑  Εφημερίδα Μακεδονία, 8/7/1958, Σελίδα: 4
2. ↑  Εφημερίδα Μακεδονία, 11/8/1959, Σελίδα: 4
3. ↑  Εφημερίδα Μακεδονία, 20/9/1960, Σελίδα: 7
4. ↑  Εφημερίδα Μακεδονία, 15/8/1961, Σελίδα: 4
5. ↑  ΦΙΛΙΚΟΣ 03-06-1961 / ΤΥΝΙΔΑ ΕΛΛΑΔΑ 80 - 44 ΤΥΝΗΣΙΑ
6. ↑  «ΦΙΛΙΚΟΣ 04-06-1961 / ΤΥΝΙΔΑ ΕΛΛΑΔΑ 90 - 48 ΛΙΒΥΗ». Αρχειοθετήθηκε από το πρωτότυπο στις 6 Ιουλίου 2016. Ανακτήθηκε στις 1 Σεπτεμβρίου 2015.
7. ↑  Εφημερίδα Μακεδονία, 30/4/1964, Σελίδα: 4
8. ↑  Η κατάρα των προ-ολυμπιακών τουρνουά μπάσκετ - Contra.gr
9. ↑  Εφημερίδα Μακεδονία, 21/6/1966, Σελίδα: 5
10. ↑  Εφημερίδα Μακεδονία, 18/1/1972, Σελίδα: 4
11. ↑  Η ιστορία μιας αυτοκρατορίας - Γ. Φιλέρης - SPORT 24

Πηγές
-----

* *"Η ιστορία του Άρη • Τόμος 2: Μπάσκετ (1922-2000)"*, Κωνσταντίνος Ίντος, έκδοση *συνδέσμου οπαδών «SUPER-3»* (εκτύπ. TYPOFFSET), Θεσσαλονίκη 2004
* Στέργιος Μπουσβάρος, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).
* Ο πραγματικός «Πατριάρχης» του μπάσκετ! - Pamesports.gr

Εξωτερικοί σύνδεσμοι
--------------------

* Στέργιος Μπουσβάρος, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).